Yaponiyada charchaganlik darajasini aniqlovchi moslama yaratildi

Dunyoda birinchi marta inson charchaganlik darajasini aniqlovchi maishiy texnika vositasi ixtiro qilindi, deya xabar berdi “TASS”.

Bu moslama o‘yin qurilmalarini ishlab chiqaruvchi Nintendo korporatsiyasi tomonidan yaratilgan bo‘lib, u charchaganlik darajasini aniqlaydi va uyqu chuqurligini nazorat qiladi. Korporatsiya prezidenti Satoru Ivata ushbu moslama tez orada sotuvga chiqarilishi rejalashtirilayotganini qayd etdi.
Moslama to‘shak yoniga qo‘yiladi, mikroto‘lqin nurlanishlar orqali uxlayotgan odam nafasi, pulsi va boshqa narsalarni kuzatadi. Olingan ma’lumotlar serverga yuboriladi va tahlil qilingandan so‘ng apparat egasiga uning charchaganlik darajasi va bu holatni yaxshilash uchun ratsiondagi ovqatlar tarkibini o‘zgartirish, jismoniy mashqlar bajarish va boshqa maslahatlarni beradi.
Moslama 2015-yildan sotuvga chiqariladi, narxi ham o‘shanda ma’lum bo‘ladi. Korporatsiya bozorda o‘yin qurilmalari sotuvi kamaygani sababli sog‘liqni nazorat qiluvchi moslamalar turini ko‘paytirishni rejalashtirgan.